Polisie ondersoek mensehandelsaak in PretoriaArgieffoto Die polisie in Pretoria ondersoek ŉ saak van mensehandel nadat 22 mense, tussen die ouderdom van 12 maande en 44 jaar, Donderdag by die Irene-afrit in Pretoria gered is. Kol. Noxolo Kweza, woordvoerder van die polisie, het gesê verkeersbeamptes van Gauteng was besig met ŉ padblokkade op die R21 toe hulle ŉ bakkie voorgekeer het. “Daar was 15 kinders en sewe volwassenes agterin die bakkie. Nie al die persone in die bakkie het identiteitsdokumente gehad nie en die bestuurder word ook ondervra omdat hy ŉ vervalste paspoort by hom gehad het,” het Kweza verduidelik. Die man het aan die polisie gesê hy vervoer die groep na Tembisa. “Die polisie het ŉ mensehandeldossier oopgemaak en die moontlikheid van verdere aanklagte kan nie uitgesluit word nie. Die moontlikheid van die betrokkenheid in ŉ sindikaat word ook ondersoek, aangesien soortgelyke sake reeds in verskeie gebiede voorgekom het,” het Kweza bygevoeg.